Հավանաբար հաշվի առնելով, որ ՀՀ Ազգային ժողովը «Սևանա լճի էկոհամակարգի վերականգնման, պահպանման, վերարտադրման և օգտագործման միջոցառումների տարեկան ու համալիր ծրագրերը հաստատելու մասին» ՀՀ օրենքում վերոնշյալ փոփոխությունը կատարելուն կողմ չի քվեարկի, ՀՀ էներգետիկ ենթակառուցվածքների և բնական պաշարների նախարարության Ջրային կոմիտեն վերջերս հանդես է եկել Սևանա լճից 2018թ. հավելյալ ջուր բաց թողնելու օրենսդրական նախաձեռնությամբ: Սկզբում շրջանառության մեջ է դրվել Սևանա լճից բացի հիշյալ օրենքով նախատեսված 170 միլիոն խմ-ից, հավելյալ 85 մլն խմ ջուր բաց թողնելու նախագիծը, սակայն ՀՀ բնապահպանության նախարարության և ՀՀ ԳԱԱ Սևանա լճի պահպանության փորձագիտական հանձնաժողովի բացասական կարծիքները ստանալուց հետո, հիշյալ կոմիտեն կիսով չափ նվազեցրել է հավելյալ բաց թողնման համար նախատեսված ջրի ծավալը` այն սահմանելով 40 մլն խմ: Նշենք, որ ՀՀ կառավարությունը հավելյալ ջրառի կապակցությամբ որոշում դեռ չի կայացրել ու հանդես չի եկել օրենսդրական նախաձեռնությամբ, հուսանք, որ առաջիկայում ընդհանրապես չի էլ կայացնի: